BM มั่นใจ ผถห.ไฟเขียวออกวอแรนต์ 110 หน่วย ระดมทุนสร้างโรงงานหนุนธุรกิจโตแกร่ง
BM มั่นใจ ผถห.ไฟเขียวออกวอแรนต์ 110 หน่วย ระดมทุนสร้างโรงงานหนุนธุรกิจโตแกร่ง
1 ส.ค. 2561

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ในวันพรุ่งนี้ (2 ส.ค.61) บริษัทจะมีการประชุมวิสามัญผู้ถือหุ้น ครั้งที่ 1/2561 เพื่อพิจารณาอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (BM-W1) จำนวนไม่เกิน 110 ล้านหน่วย ให้แก่ผู้ถือหุ้นเดิม โดยบริษัทมีความมั่นใจว่าจะได้รับการอนุมัติจากที่ประชุมผู้ถือหุ้น เนื่องจากการระดมทุนครั้งนี้จะนำไปใช้ก่อสร้างโรงงานเพื่อให้สนับสนุนการเติบโตในอนาคต และบริษัทยังมองว่าหุ้นจะไม่มีการ dilution เพราะการออกวอแรนต์จะมีอายุ 2 ปีถึงจะสามารถแปลงเป็นหุ้นสามัญได้
ทั้งนี้ การออกวอแรนต์ดังกล่าวบริษัทจะจัดสรรให้ในอัตราส่วน 4 หุ้นสามัญเดิม ต่อใบสำคัญแสดงสิทธิ 1 หน่วย แบบไม่คิดมูลค่า กรณีมีเศษให้ปัดทิ้ง โดยมีอัตราการใช้สิทธิใบสำคัญแสดงสิทธิ 1 หน่วย ต่อหุ้นสามัญ 1 หุ้น และด้วยราคาใช้สิทธิซื้อหุ้นสามัญที่ 4 บาทต่อหุ้น มีอายุของใบสำคัญแสดงสิทธิเท่ากับ 2 ปีนับจากวันที่ออกใบสำคัญแสดงสิทธิ กำหนดวันที่ไม่ได้รับสิทธิซื้อใบสำคัญแสดงสิทธิ (XW) วันที่ 8 สิงหาคมนี้
ขณะที่ในปี 2561 บริษัทยังตั้งเป้าหมายมีรายได้เติบโต 10-20% เมื่อเทียบกับงวดปี 2560 ที่มีรายได้ 846.80 ล้านบาท เนื่องจากแนวโน้มรายได้ในช่วงไตรมาส2/61 คาดจะเติบโตกว่าช่วงเดียวกันของปีก่อน และยังได้รับออเดอร์งานในส่วนของเสาสื่อสารโทรคมนาคมมากขึ้น ประกอบกับได้รับออเดอร์งานในธุรกิจอื่นๆ โดยปัจจุบันทางบริษัทยังมียอดขายที่รอรับรู้รายได้ (Backlog) ประมาณ 300–400 ล้านบาท